अजमेर. शहर के 60 वार्डों में डाेर-टू-डोर कचरा संग्रहण के पर नगर निगम करीब 50 लाख रुपए खर्च करने जा रहा है। शुक्रवार को निगम ने शहर के आठ जोन का ठेका जारी कर दिया है।
शर्तों के अनुसार ठेकेदार अब हर वार्ड में दो-दो टैंपो के माध्यम से रोजाना घर-घर कचरा संग्रहण करेंगे। शर्तों का उल्लंघन करने पर ठेकेदार को हर माह दी जाने वाली राशि में कटौती की जाएगी। निगम उपायुक्त गजेंद्र सिंह रलावता ने बताया कि शुक्रवार को शहर के आठ जोन का ठेका दिया गया है। हर वार्ड में दो-दो टैंपो से कचरा संग्रहण होगा...
जोन नंबर एक में मैसर्स शिवम एंटरप्राइजेज अजमेर ने 9 लाख 8 हजार 820 रुपए, जोन नंबर-2 में हनुमान यादव को 6 लाख 69 हजार 600 रुपए, जोन नंबर-3 में राज सोलेट वेस्ट मैनेजमेंट अजमेर को 7 लाख 65 हजार में, जोन नंबर-4 में मैसर्स शिवम एंटरप्राइजेज को 4 लाख 99 हजार 680 रुपए, जोन नंबर-5 में हनुमान यादव को 6 लाख 63 हजार 360 रुपए, जोन नंबर-6 में मैसर्स शिवम एंटरप्राइजेज को 4 लाख 91 हजार 760 रुपए, जोन नंबर-7 में हनुमान यादव को 6 लाख 60 हजार रुपए और जाेन नंबर-8 में राज सॉलिड वेस्ट मैनेजमेंट को 4 लाख 19 हजार रुपए प्रति भुगतान किया जाएगा। एक अप्रैल से हर वार्ड में दो-दो टैंपो से कचरा संग्रहण होगा।
टैंपो को लाॅक भी किया जा सकेगा...
रलावता ने बताया कि मैसर्स टीएम इंजीनियरिंग जाटियावास मदार गेट ने सर्वाधिक राशि भरी थी। इस वजह से उक्त फर्म प्रतिस्पर्धा से बाहर हो गई। रलावता ने बताया कि पिछले दिनों निगम स्तर पर 60 टैंपो की खरीद की गई थी। वर्तमान में एक-एक टैंपो से निगम स्तर पर घर-घर कचरा संग्रहण किया जा रहा है। नया ठेका जारी होने के बाद हर वार्ड में दो-दो टैंपो मिलने से प्रतिदिन हर घर से कचरा संग्रहण होगा। उल्लेखनीय है कि अभी दो दिन में डोर-टू-डोर कचरा उठाया जा रहा है। हर टैंपो में जीपीआरएस लगा हुआ है। अगर टैंपो चालक ने गलत जानकारी दी तो सिस्टम के माध्यम से संबंधित टैंपो को लाॅक कर दिया जाएगा, जिससे टैंपो जहां खड़ा है, वहीं पर ही खड़ा रहेगा।
242971 पर शिकायत दर्ज करें...
निगम के उपायुक्त रलावता ने बताया कि लोगों को भी जागरूक बनाना होगा। इसके बाद ही हम शहर को स्वच्छ बना सकते हैं। हर वार्ड को गंदगी से छुटकारा दिला सकते हैं। जिस घर पर टैंपो नहीं आए तो वह नगर निगम की हेल्प लाइन नंबर 242971 पर शिकायत दर्ज करवा सकते हैं। इसके बाद भी टैंपो नहीं आता है तो वे स्वास्थ्य अधिकारी के मोबाइल नंबर 9001292182 और उपायुक्त (विकास) 9001292121 पर जानकारी दे सकते हैं। स्वच्छता एप को भी अपने स्मार्ट फोन में डाउनलोड कर शिकायत दर्ज करवा सकते हैं।
hin_Deva hin_Deva hin_Deva hin_Deva hin_Deva hin_Deva hin_Deva